REMIGIJE BUČIĆ 
Hvar - Zagreb 


UDK: 656.61(497.5 Hvar) "8/18" 


O BRODOVIMA HVARANA* 


U članku se, dobrim djelom iz arhivskih vrela, 
iznose podaci o brodovima koje su posjedovali i 
njima upravljali Hvarani od 9. do 19. stoljeća. 


Ovaj je sastavak skup svega onoga što se odnosi na 
brodovlje Hvarana, a što sam ma gdje našao. Radi se nar- 
avno o pojedinačnim događajima i slučajevima, bez obzira 
na međusobnu vezu. 

Hvarani su pripadali plemenu Neretljana koji su s 
kopna naselili otoke, među kojima i Hvar, negdje u VIII. 
st. i već u IX. v. imali jaku mornaricu da su mogli pod svo- 
jim knezom Ljutitom poraziti g. 840. mletačkog duždu 
Petra Trandenika“. Oni su se bavili trgovinom, ali sigurno 
i gusarenjem, naročito onda kada su im prilike bile 
povoljne. Za mirnijeg doba, uz poljoprivredu, bavili su se 
nema sumnje i ribarstvom. 

Trgovina Neretljana, a po tome i Hvarana, razvijala 
se prvenstveno s istočnom obalom poluotoka Italije, s 
Apulijom. God. 1000. jedna trgovačka flotilija, u kojoj se 
vozilo 40 neretljanskih plemića, na povratku s trgovačkih 
posala u Apuliji bi zarobljena kod Sušca po mletačkom 
duždu Petru II. Orseolu; po sklopljenom miru obećaše 
Neretljani da neće navaljivati na Mlečane koji budu plovili 
Jadranom“. 


* Ovaj članak donosimo iz ostavštine hvarskoga povjesničara Remigija 
Bučića (1874-1951.) koja se čuva u Arhivu Centra (ARB,40). Nustracije 
su iz rukopisnog priručnika za gradnju brodova (19. st., Arhiv Centra, 
Mali fondovi 377) (J.K) 

U buli kralja Bele IV. g. 1242. rečeno je, da za slučaj 
rata moraju plemići, kojima je bila dana vlast nad Hvarom 
i Bračem, doći kralju u pomoć dvjema ratnim lađama, 
oružanima i udešenima kako njemu dolikuje. 

Te iste godine svojatali su i Dubrovčani i Hvarani 
jedan te isti brod od trogirske općine, čiji ga je građanin 
Dobronja sin Matehe (Dabrana Mateche) bio negdje zapli- 
jenio, a vrijedio je do 300 dubrovačkih perpera prema 
navodu Dubrovčana u njihovu traženju. Trogirski potes- 
tat Držimir (Dirsemirus) kaže odgovarajući Dubro- 
včanima da ne zna čiji je brod, kad isti traže i Hvarani; ali 
da će ga vratiti Dubrovniku ako dubrovačka općina zak- 
letvom potvrdi da je dubrovački’. 

Samostan sv. Nikole na Visu imao je trećinu udjela u 
trgovačkom brodu "Sv. Nikola"; on, preko svog opata 
Ivana, pismom od 5. III. 1355. u Splitu proda tu svoju 
trećinu broda i čitave opreme Stjepanu pok. Pribana, 
Hvaraninu, komu su po svojoj prilici pripadale ostale 
dvije trećine, za cjenu od 62 1. 14 s. 4 din. malih 
mletačkih“. 

Za vrijeme suprotnih nastojanja Venecije i kralja 
Žigmunda nekoji Hvarani, nezadovljni vlašću Dubrovnika 
i koristeći se tadašnjim prilikama, dadoše se svojim 
brodovima a u društvu s Primorcima i Korčulanima na 
gusarenje“. Jedan mletački brod vlasnika Stefana iz 
Drača, dok je u noćno doba bio u luci školja Šćedra, bi 
napadnut od ljudi s toga školja koji raniše mornare i 
oduzeše njima i brodu vas novac i sve druge stvari. Zato 
što ni hvarski knez ni dubrovačka općina nijesu bili ništa 
poduzeli za kažnjavanje zločinaca, mletačka vlada 6. II. 
1415. naredi da se zaplijeni sva imovina Dubrovčana u 
Mlecima do iznosa od 400 zl. dukata da bi se oštećenik 
naplatio, ako dubrovačka općina ne bi do konca svibnja 
štetu naknadila*. Iste je godine šest hvarskih brodova 
napalo brod (cochina) Mlečanina Ivana Bona Ludovikova 
u jednoj luci nedaleko od Sućurja; oni uz pomoć otočana 
opljačkaše opremu broda, novac i sve drugo, vrijednosti 
do 1500 zl. dukata, uračunav tu navle i već izdane plaće 
mornarima. To izlazi iz pisma mletačke vlade dneva 11. 
VI. poslanog hvarskom knezu u kojem kaže, kako hvars- 
ka općina nije dala traženu satisfakciju, nego se po jed- 
nom poslaniku ispričavala, da ona nije kriva, ali je priz- 
navala da su brod opljačkali neki Hvarani s nekima iz 
Krajine; da je ona neke krivce zatvorila a nešto robe od 

njih uzete predala dubrovačkoj općini. Zato je mletačka 
vlada dne 29. VII. odgovorila poslaniku kako hvarsku 
općinu smatra odgovornom, pa neka predmete vrati a 
ostatak štete naknadi do konca mjeseca rujna, jer će inače 
vlada poduzeti mjere koje bude smatrala pogodnima za 
odštetu svojih građana ". Kako pak općina hvarska nije ni 
poslije toga roka štete naknadila, osim što je vratila nešto 
robe neznatne vrijednosti, mletačka vlada riješi 8. XII. g. 
1416. da se zaplijeni imovina hvarskih građana u 
Mlecima i po drugim krajevima pod vlašću Venecije, a 
kada sve to ne bi dostajalo, neka Generalni kapetan mora 
pođe u hvarske vode i uzme, na moru i na kopnu, što nađe 
hvarske imovine do potpune naplate*. O istom predmetu 
mletačka vlada 13. V. g. 1417. riješi da se oštećenicima 
preda paklina (smola) zaplijenjena Hvaranima ili odnosna 
vrijednost". Ta se stvar završila tek god. 1419. Hvarani, 
kojima je pomorstvo i trgovina pa i ona s Mlecima bila 
važna grana privrede, a uslijed odredbe malo prije 
spomenute njihova imovina u Mlecima bivala uzapćena za 
naknadu navedene štete, otpremiše u Mletke poslanika 
Mateja de Fumatisa uz molbu da im se dozvoli dolazak u 
Mletke s trgovačkom robom. Vlada, vođena sigurno i poli- 
tičkim momentima, dne 2. V. 1419. udovolji molbi s time, 
da će Hvarani uz običnu carinu plaćati još 4% na svu robu 
uvezenu ili izvezenu iz Mletaka, zato da se od toga dodat- 
ka naknade oštećeni mletački građani, pa će prestati kada 
budu namireni'“. 

Da su Hvarani imali vrlo razvijenu pomorsku trgov- 
inu i svoje trgovačko brodovlje, dokazom je peta knjiga 
njihovog Statuta, redigiranog g. 1331., koja sadrži u 17 
glava propise o brodovima, momčadi i robi trgovačkoj. 
Usko skopčana s pomorstvom bila je i brodogradnja, na 
Hvaru toliko razvijena da je kralj Žigmund 17. IX. 1416. 
tražio od Hvarana da mu pošalju vrijedne graditelje i 
vješte majstore za galije, galeote i brigantine"'. U gradu 
Hvaru škver bio je na položaju ispod samostana sv. 
Marka, prema Mandraću. 

U nemirnim vremenima između pretposljednje i 
posljednje mletačke dominacije, biva između 1358. i 
1420., sigurno su Hvarani imali i po koji brod udešen za 
borbu. Takav brod, brigantin, imao je Vidoš sin Tome 
Gazarovića s braćom, kojim su se služili za vrijeme krvav- 
ih svađa tih zadnjih godina, a koji se nalazio u hvarskoj 
luci u času kada su reformatori dne 24. III. 1420. izdali 

trinaest odredaba za mir među Hvaranima; četvrta odred- 
ba je bila, da se taj brigantin uzme od vlasnika za općinu 
uz cijenu od 40 zl. duk., a da unaprijed nitko ne smije gra- 
diti brodove naoružane ni takove držati u kotaru 
hvarskom; ako bi se takvi brodovi napravili ili držali, bit 
će odmah uzeti za općinu bez ikakve naknade". 

Kada je mletačka vlada bila zabranila da ikoji brod 
njenih podanika vozi žito i blago drugamo nego u Mletke, 
obratiše joj se 1446. Hvarani molbom da dozvoli hvarskim 
brodovima voziti takovu robu u sva mjesta podložna 
Mlecima, ističući, uz ostalo, i okolnost da je hvarsko 
brodovlje uvelike umnoženo pa bi moralo ostati usidreno 
u luci i bez onih koristi koje uživaju npr. Dubrovčani iako 
nijesu mletački podanici, a Hvar bi ostao za veći dio 
godine bez žita i mesa". 

Svoj trgovački brod imao je vlastelin Hektor 
Golubinić Antunov (Hektorovićev djed) i vozio obično u 
Mletke žito iz Apulije. Kada je zimi god. 1448. tako nakr- 
can pristao, s nekog razloga, u hvarsku luku, potaknut 
ljubavlju prema rodnom mjestu a na molbe svojih pri- 
jatelja bi spreman žito prodavati u Hvaru u općinskom 
skladištu pučanstvu, a što tako ne proda do konca srpnja 
predati općini, sve uz cijenu određenu po samoj općini, 
koja u tom smislu dne 21. lipnja i donese zaključak". 

Kada je god. 1453. mletačka vlada odredila gradnju 

utvrde u Makarskoj (portum Machar), imali su i Hvarani 
svojim oboružanim brodom čuvati za vrijeme gradnje tu 
luku, kao i brodovi Splita, Brača i Korčule“. 
i Svoj trgovački brod (marcilliana) i drugi manji imao 
je hvarski biskup Toma Tomasini. Oporukom iz g. 1461. 
ostavi ih zajedno s odnosnom opremom Kaptolu, uz to da 
ih izvršitelji oporuke odmah prodadu a utržak upotrijebe 
za kupnju nekretnina, kojih će se godišnji prihodi dijeliti 
između kanonika i Kaptola'“. 

Godine 1473., 20. III., općinsko vijeće zbog velike 
nestašice žita u Hvaru pozva trgovce-brodovlasnike da se 
jave tko bi i uz koje uvjete htio dovesti žito. Javiše se 
brodovlasnici plemići Nikola Grivičić i Hektor Golubinić 
p. Antuna. Prihvaćena je bila ponuda ovoga drugoga kao 
korisnija, jer je bio voljan žito prodavati u Hvaru a ne u 
Starom Gradu kao prvi". 

Na brod Hvaranina Jakova Stjepanova ukrcao je i 
poslao u Mletke za potrebe vojske Generalni kapetan mora 

ječam (700 stara) što ga je bio kupio ili oduzeo (accepit) od 
Dubrovčana Bartola Bonifačića i Šimuna Calestrija, pa 22. 
V. 1484. mletački senat odredi da se tom Jakovu za naval 
plati 28 dukata“. 

Za vrijeme pučkog ustanka 1510.-1514. posjedovali 
su Hvarani velik broj brodova, među kojima i mnogo rib- 
arskih. Ustanici su bili naoružali do 30 svojih brodova i 
njima stražarili da ne bi nitko mogao s Hvara ići žaliti se 
u Mletke. Brod Hvaranina Katarina de Prima bio je uspio 
dovesti na Brač nekolicinu plemićkih žena. Drugi brod je 
mnoge hvarske izbjeglice doveo u Korčulu, pače cijele 
obitelji. God. 1512. generalni providur Sebastian Justi- 
nian bio je uspio oduzeti ustanicima dva brigantina. Tek 
je 1514. g. drugi providur Vincenzo Capello uspio potopi- 
ti čitavo ustaničko brodovlje u lukama Hvara i Visa“. 

U opisu Hvara što ga je g. 1525. dao dominikanac V. 
Pribojević, u govoru održanom u Sv. Marku, ima više 
vijesti o brodovlju njegovih dana: preko 180 ribarskih 
brodova za ljetni ribolov; onda teretni brodovi koji izvoze 
u daleke krajeve razne produkte, a među ovima je bilo 
brodovlasnika koji su imali do pet velikih brodova; poseb- 
no je velik teretni brod imao Petar Blažević (Biaggio), koji 
je trgovinom išao do Engleske. 

Jedan brigantin imao je 1527. g. plemić Frane 
Paladinić, a jedan "grippo" Frane Vitaljević (Vidali). Brod 
Antuna Pribčića s Visa trgovao je 1532. s Apulijom. 
Hvaranin Martin di Alegreto sa svojim je brodom trgovao 
s Apulijom, gdje je izgleda posjedovao svojih zemalja; 
brod mu se razbi 1533. g. Iste god neki Hvaranin Luka 
imao je brod za trgovinu s Apulijom, a tako i Hvaranin 
Petar Jadrijević*. Hvarskim se brodovima Općina služila 
za dovoz potrebnog žita i iz drugih mjesta (Dubrovnik, 
Neretva); tako god. 1541. Trgovački brod (marciliana) 
posjedovao je pop Vicko Domjanović u Hvaru; on ga 9. XI. 
g. 1550. proda sa svom opremom Ivanu Skanderbegoviću, 
koji je bio u Hvaru nastanjen, za 24 zl. dukata po 6:4 1."'. 
Po jedan su trgovački brod (marciliana) imali Andrija 
Ivanov (de Zuane) i Ivan Paštrović, kojima je 15. IV. 1555. 
iz općinske kase plaćen dovezeni beškot*“, a Luki 
Markoviću iz iste kase naval zato što je svojim brodom iz 
Hvara prenio pismo generalnom providuru u Zadar zimi 
1560. g. 

Neki su hvarski brodovi bili počinili gusarsko djelo 
zajedno s nekima korčulanskima god. 1585. kod školja 

Pločice između Hvara i Korčule, na koji se bio zbog lošeg 
vremena nasukao i razbio dubrovački brod Frane 
Marinova krcat raznom trgovačkom robom za Anconu. 
Mornarima koji su tu robu spašavali Hvarani i Korčulani 
silom oteše veći dio. Zato se Dubrovnik obrati i odnosnim 
knezovima (Hvara i Korčule) i samoj mletačkoj vladi, koja 
dne 4. II. 1586. odredi postupak”. 

Na pučkoj skupštini 6. VI. 1574., gdje se zaključilo 
tražiti od mletačke vlade rješenje proti postupku 
hvarskoga soprakomita koji je za općinsku galiju uzimao 
silom i ljudstvo zaposleno na ljetnom ribolovu, isticane su 
zasluge hvarskoga puka za prošlog rata, kada je na svoj 
trošak bio dao mnoge naoružane brigantine za borbe kod 
Herceg-Novoga, Neretve, Makarske i Omiša te brodove za 
utvrđivanje Zadra". 

Interesantno je kako se mletačka vlada koristila 
vještinom hvarskog pomorca vlastelina Nikole Vitaljevića 
(Vidali) za svoju trgovinu između Mletaka, Neretve, 
Dubrovnika, Lješa i njima obližnjih mjesta. Mlečani su s 
Vitaljevićem sklopili 27. V. 1586. ugovor, po kojemu je on 
na toj ruti za svoje brodove imao privilegiran položaj 
naprama drugim izvoznicima iz tih krajeva, a osim toga 
Vlada mu je dala naoružanu galiju s potrebitim ljud- 
stvom, te pravo da do ukupne vrijednosti od 5000 dukata 
kupi sol na Pagu ili u Piranu. i time po volji trguje. 
Ugovor je potanko obrađivao obveze i prava te imao trajati 
6 do 10 godina*. 

Palladio Fosco u djelu "De situ orae Illyrici" kaže za 
Hvarane tog vremena (16.-17. v.) da se bave pomorstvom i 
trgovinom, da imaju mnogo brodova kojima prevoze amo 
i tamo i svoju i tuđu robu te da se tako mnogi od njih 
obogaćuju. 

Hvarska brodogradnja u uskoj vezi s pomorstvom, 
nekada u cvatu, pri koncu 16. v. slabila je uslijed uni- 
štavanja borovih šuma požarima, podmetanima od pastira 
za dobivanje pašnjaka, tako da je i broj kalafata od oko 
300, koliko ih je bilo u ranija vremena, spao bio na 40%. 

Parun Frane iz Hvara, oženjen na jednom otoku kraj 
Dubrovnika, vozio je svojim brodom cijeli mjesec rujan g. 
1624. momčad iz Dalmacije i Dubrovnika za Napulj". Taj 
je Frane bio iz obitelji Rusković, koja je pripadala 
hvarskom plemstvu i imala u Hvaru kuću na Goljavi. 

Godine 1626. brod Nikole Murer-a iz Visa, nakrcan 
solju iz Pirana za Dalmaciju, pretrpio je veliku havariju 

a legenda helb 007 uta 


od vremena u Kvarneru blizu otoka Ilovika, pa je došavši 
u Hvar dao pred Knezom iskaz o toj nezgodi*. 

Mletačka vlada 29. VI. 1657. pohvali Hvarane što su 
te godine s mnogo brodova i ljudi bili priskočili u pomoć 
Splitu opsjedanom od Turaka*. 

Vitez Ivan Obradić-Bevilakva iz Jelse imao je 17 kara- 
ta broda (vascello) "La Madonna di Carmine, Sant' Antonio 
di Padua e Santo Roccho", kojim su zapovijedala braća 
Rafael, Toma i Marko Kopčić (kojih je po svojoj prilici bilo 
vlasništvo ostalih 7 karata). Brod je imao dva ili tri jarbo- 
la; spominju se "trinchetto" i "parochetto". Prevozio je 
trgovačku robu između luka Jadranskoga mora, a i do 
Sredozemlja. Upisan je bio kod pomorske vlasti u 
Dubrovniku i plovio pod dubrovačkom zastavom. O svemu 
tome i o dijeljenju dobitka među dioničarima od 1665. do 
1673. g. ima izvorna knjiga u Arhivu Machiedo u Hvaru. 

Na skupštini građanstva i puka hvarskog 7. II. 1666. 
pri isticanju domaćih zasluga za obranu mletačke države 
navedeno je, da su Hvarani dali na stotine svojih 
naružanih brodova za ratovanje protiv Turaka u Primorju 
i Neretvi, uz velike svoje žrtve u dobrima, ljudstvu i novcu 
kao nijedan drugi grad u Dalmaciji, i da je posljedica 
takovih žrtava, uz ostalo, današnja propast hvarske 
trgovine i hvarskog trgovačkog brodovlja“. 

Godine 1667. Jakov Bervaldo imao je trgovački brod 
za prevoženje razne robe po Dalmaciji; tako i Vicko Šantić 
iz Jelse god. 1680. Parun Mihovil Marinčević reč. Piculo i 
Vicko Vitaljić reč. Gole imali su brod kojim su g. 1697. 
trgovali s Apulijom, a Vicko Nikolić ga je imao g. 1698. i 

1699., kada je iz Mletaka prevezao mramorne dijelove 
(186 komada) izrađene od Tremignona za novi oltar 
Presv. Sakramenta stolne crkve u Hvaru; njegov brod 
(marciliana) zvao se "Madonna del Rosario, S. Antonio e S. 
Nicolò". Petar Šoljan p. Ivana iz Staroga Grada imao jeg. 
1740. braceru*. Tada se Stari Grad bio silno podigao 
trgovinom i pomorstvom; knez-providur Sebastian 
Barozzi je 11. V. 1758. pisao, da to mjesto ima do 40 trgo- 
vačkih brodova koji trguju ne samo s Mlecima nego i s 
ostalim krajevima mletačke države i izvan nje vinom, 
drvima, usoljenim mesom i sličnom robom". Bartul conte 
Kačić p. Prospera imao je trgovački brod g. 1763.; Andrija 
Boglić iz Vrboske dva putnička broda g. 1780., dok su 
1798. g. u Starom Gradu imali parun Simun Vranjican 
pelig, parun Vicko Kovačić-Rakušić mali trabakul, a 
parun Juraj Radovinić također pelig*. 

God. 1800. Markantun Raffaelli p. Tome iz Hvara bio 
je suvlasnik broda za koji su neki Zaffron bili dali zajam 
za nabavu opreme i hranu za momčad; Zaffronovi su od 
sudišta u Trstu bili postigli presudu o založnosti broda za 
taj dug, a spor se uglavnom vodio oko pitanja koji 
pomorski zakon primijeniti-mletački koji je važio u doba 
kada je brod bio sagrađen i novac posuđen, ili austrijski 
koji je bio na snazi u vrijeme kada su Zaffronovi predali 
svoj tužbeni zahtjev". 

God. 1801. dovršavao je Matij Angelini o svom trošku 
komad obale u Jelsi pred svojom kućom u Maloj Bandi, pa 
je pisao dr. Ivanu Krstitelju Machiedu u Hvar, da bi mu uz 
naplatu ustupio za vez komad slomljena stupa što se 
nalazio u dvorištu pod zidom vrtla Machiedovog*. 

U Starom Gradu je 30.V.1801. bio bačen ždrijeb 
("bruškit") za lov srdela toga mraka, koji je počinjao 
sutradan, na 26 "pošta" za trate kojih su vlasnici bili: 1. 
Ivan Zanković, Raffaelli, (parun Ante Tramontana p. 
Lovre) i braća Giaconi; 2. Vicko Jakša-Farolfi, meštar Ivan 
Scrivanelli, Joakim Jakša i Frane Roki; 3. Matij Angelini, 
parun Dinko Koludrović i (...); 4. Petar Angelini, Luxio i 
sinovi Luke Bartučevića; 5. dr. Ante Calafati, Duboković, 
sinovi p. Pavla Mardešića i Matij Kuljiš; 6. sinovi p. Ante 
Tramontane, meštar Vicko Šantić, parun Matij 
Bogdanović i udova Ivana Pavla Angelinija; 7. Petar 
Gelineo i Molinari; 8. parun Nikola Gamulin, Frane 
Franićević Mihovilov, sinovi p. Andrije Foretića i Josip 
Mardešić p. Andrije; 9. Vicko Jakša-Farolfi, braća 

Tramontana, udova Seminiatti i Dančević; 10. Matij 
Angelini i braća Pušić; 11. baštinici Parničić, Andrija i 
Nikola Mardešić p. Bartula te Alviž Cosmi; 12. parun 
Vicko Jurketa, Juraj Kuparić i parun Ante Tramontana; 
13. Petar Gelineo, parun Jakov Mardešić, parun Mihovil 
Radovani, Jakov Đale p. Jakova, Petar Marinković p. 
Pavla i udova Ante Foretića; 14. parun Stjepan Gamulin, 
Mardešić, sinovi p. Nikole Marinkovića i Nikola Mardešić 
p. Petra; 15. parun Kuzma Gamulin, Vučetić i Anđeo 
Stalio; 16. dr. Ante Calafati, Antićević, sinovi p. Luke 
Zuanića i co: Borčić; 17. parun Ivan Boglić, Nikola Fabrio 
p. Ante, braća Pušić i parun Ante Tramontana p. Lovre; 
18. baštinici Ivanišević i Matij Angelini; 19. parun 
Mihovil Radovani, Nikola Sabaher, braća Đale p. Jakova i 
braća Đale p. Luke; 20. Luka Beritić, Lovre Fio, braća 
Mardešić te Malić; 21. braća Tramontana p. Ante, Rafael 
Jakša i Petar Cosmi; 22. parun Kuzma Gamulin, braća 
Foretić p. Andrije, Josip Mardešić i malodobni Mardešić; 
23. Nikola Ružević, Frane Franićević p. Nikole i braća 
Marinković p. Nikole; 24. Petar Stalio, parun Nikola Ilić, 
Bakulić i parun Matij Splivalo *%. - "Paruni" su bili ili vlas- 
nici brodova ili njihovi kapetani, a često oboje. Ovdje 
razdijeljene "pošte" bile su na sjevernoj strani otoka 
Hvara. 

Kao i ranije, tako i sada otočani nijesu mogli biti bez 
pomorske trgovine, prevozeći svojim brodovima raznu 
robu; uvozeći npr. hranu, osobito iz Italije, a izvozeći 
slanu ribu i koješta drugo. Ratne su prilike mnogo smet- 
ale i štetovale toj trgovini. Tako se g. 1803. javlja o opas- 
nosti za brod koji je bio pošao put Apulije i morao promi- 
jeniti smjer zbog blokade. 

Brodovlasnik Vicko Jurketa p. Petra iz Jelse u svojoj 
oporuci g. 1804. spominje starijeg sina Antuna, kape- 
tana, koji je tada sa svojim brodom bio odsutan na moru, 
te određuje da ima doprinijeti svoju stečevinu ako hoće 
dobiti dio baštine s mlađim bratom Stjepanom ”. 

Te godine (1804.) jedan gusarski brod (un ladro sci- 
ambeco) s 18 topova uđe u višku luku i opljačka dva 
domaća broda, trabakul i braceru. 

God. 1806. Gašpar Splivalo i sinovi mu Petar i Vicko, 
koji su imali trgovački brod nakrcan vinom za izvoz, 
čuvši vijesti o dolasku Francuza u Dalmaciju, odlagali su 
polazak iz Vrboske da bi, kao pristalice Francuza, štogod 
postigli na štetu jelšanskih obitelji Angelini i Lupi. 

Iste te 1806. godine brodovi s vinom nijesu mogli na 
put iz Staroga Grada ni iz Hvara zbog opasnosti od 
gusara; tako ni bracera Jakova Sabića. Tako je bivalo i 
sljedećih godina. God. 1808. neki Guglielmi iz Hvara, 
dolazeći iz Zadra svojim brodom nakrcanim trgovačkom 
robom a gonjen od dvije gusarske lađe, kraj Sokolice 
(Vire) potopi brod a on se sa svom posadom i putnicima 
plivajući spasi na kopno i pješice ode u Hvar. Isti su dan 
gusari opljačkali novi brod (pielego) nekog Bolorovića 
nakrcan izrađenim kamenjem s Korčule. Te godine parun 
Ante Stančić p. Dominika bio je sa svojom bracerom kod 
otoka Unije, kad bi napadnut od engleskih gusara, ali mu 
uspije spasiti se u Lošinj sa šest mornara s neke poto- 
pljene francuske lađe. A jedan brod Vicka Bervaldi-ja sret- 
no umaknu gusarima, pokazav biljten ruskog zapovjedni- 
ka za slobodan put do Drvenika kod Trogira, gdje je bio 
ostavljen dio robe za koju gusari nisu znali. - Razumije se 
da je stanovništvo otoka Hvara uslijed opasnosti od 
gusara trpjelo ne samo štetu za svoju trgovinu nego i 
glad, jer njegovi brodovi nijesu mogli uvoziti potrebito 
žito ni izvoziti svoje vino; stoga se vlast obraćala direktno 
generalnom providuru Dandolu, da bi ratni brodovi koji 
prolažahu između Zadra i Splita pratili trgovačke brodove 
također između Splita i Hvara. Zbog tih opasnosti brod 

Luke Patrina nije g. 1809. mogao iz Splita doći u Jelsu 
ukrcati već kupljeno vino. 

Oko god. 1845. imao je otok Hvar od trgovačkog 
brodovlja 2 duge plovidbe, 10 velike kabotaže "esteso lim- 
ite", 10 velike kabotaže "ristretto limite" i 80 male kabo- 
taže, te 20 prijevoznih i 200 ribarskih brodova. 

* Pismo u Arhivu Machiedo. 

* Original u Arhivu Machiedo. 

*" Brod kapetana Antuna Jurkete bio je brigantin "Formidabile" - Jelšani 
su četiri brončana topa sa svoje crkve-tvrđave bili zakopali, da ih ne 
odnesu Austrijanci, koji su oduzimali topništvo po svoj Dalmaciji. Te su 
topove preuzeli Francuzi po nalogu generala Guillet-a i uz pismenu 
potvrdu zapovjednika jelšanske posade (30. IV. 1806.), te ih poslali na 
Brač nekome Bonačiću "constructeur". Ne znam kako, ti su topovi bili 
1813. na Jurketinom brigantinu, koji je bio potonuo u gruškoj luci, 
odakle su s ostalom robom bili spašeni i predani gruškom protu Božu 
Pilattu, a zatim po nalogu francuskih vojnih vlasti spremljeni u dubro- 
vački Arsenal, da ne dođu u ruke Austrijancima, koji su se približavali 
Gružu. 


Remigije Bučić 


SHIPS THAT WERE OWNED BY THE 
INHABITANTS OF HVAR 


Summary 


The paper, here edited from the archives of the late 
historian of Hvar R. Bučić (1874-1951), brings to light 
numerous data on ships owned by the inhabitants of the 
Commune of Hvar from the 9 th to the 19 tf centuries. 
They illustrate the paramount importance that maritime 
trade and fishing once had for these islanders. 

